b'\n_START_ARTICLE_\nVinko Mo\xc4\x8dnik\n_START_SECTION_\n\xc5\xbdivljenje\n_START_PARAGRAPH_\nOsnovno izobrazbo si je pridobil v cerkvenja\xc5\xa1ki ljudski \xc5\xa1oli, gimnazijo pa je obiskoval v Mariboru, kjer je maturiral tik pred prvo svetovno vojno leta 1914. V Mariboru je \xc5\xa1tudiral tudi bogoslovje in leta 1919 postal duhovnik. Tri leta je bil nato kaplan v Loki pri Zidanem Mostu, kraj\xc5\xa1i \xc4\x8das tudi v Vidmu ob Savi. \xc5\xbde leta 1923 je v Zagrebu dosegel doktorat iz teologije, po nekaj letnem \xc5\xa1tudiju na univerzi Gregoriani v Rimu pa leta 1927 \xc5\xa1e doktorat iz cerkvenega prava._NEWLINE_Leta 1922 je bil imenovan za profesorja cerkvenega prava in cerkvene zgodovine na Visoki bogoslovni \xc5\xa1oli v Mariboru. Tu ga je doletela druga svetovna vojna, in je bil pregnan na Hrva\xc5\xa1ko. Odpravil se je v Beograd, postal u\xc4\x8ditelj verouka na gimnaziji in bil do konca vojne tudi predsednik tamkaj\xc5\xa1nega cerkvenega sodi\xc5\xa1\xc4\x8da. Po vojni je bil za kraj\xc5\xa1i \xc4\x8das kaplan v svoji rojstni \xc5\xbeupniji, leta 1946 pa imenovan za profesorja cerkvenega prava na Teolo\xc5\xa1ki fakulteti v Ljubljani. Leta 1954 je bil upokojen, delo na fakulteti pa je opravljal vse do smrti.\n_START_SECTION_\nDelo\n_START_PARAGRAPH_\nSvoje \xc5\xbeivljenje in znanstveno delovanje je Mo\xc4\x8dnik povsem posvetil cerkvenemu pravu. Mnogim generacijam slovenskih bogoslovcev je bil profesor tega strokovnega podro\xc4\x8dja in je zanje pripravil tudi nekatere osnovne visoko\xc5\xa1olske u\xc4\x8dbenike kot npr. Zakonsko pravo (1954), Kazensko pravo (1968). Kot tenko\xc4\x8duten jurist, ki se je z znanstveno doslednostjo razgledoval po aktualni evropski strokovni literaturi, je obravnaval prilo\xc5\xbenostna cerkvenopravna vpra\xc5\xa1anja ter svoje ugotovitve v zvezi s tem objavljal v sloven\xc5\xa1\xc4\x8dini, nem\xc5\xa1\xc4\x8dini ter latin\xc5\xa1\xc4\x8dini v doma\xc4\x8dem strokovnem \xc4\x8dasupisju, npr. Bogoslovnem vestniku, z njimi pa je bil tudi cenjen sodelavec tujih publikacij Theologisch-praktische Quartalschrift, Linz. Nepogre\xc5\xa1ljiv je bil ves \xc4\x8das svojega delovanja tudi kot izjemen svetovalec pri zadevah razli\xc4\x8dnih cerkvenih sodi\xc5\xa1\xc4\x8d. Zlasti v zgodnjej\xc5\xa1em obdobju se je posve\xc4\x8dal tudi splo\xc5\xa1nim teoreti\xc4\x8dnim vpra\xc5\xa1anjem prava, kar dokazuje njegov prispevek Naravnost in pravo v jubilejskem zborniku mariborskega bogoslovnega u\xc4\x8dili\xc5\xa1\xc4\x8da (1929).'